અમેરિકાના રિપબ્લિકન પક્ષના લેમર સ્મિથ દ્વારા પ્રસ્તાવિત એવા આ કાયદાનો મુસદ્દો સેનેટમાં ૨૬ ઓક્ટોબર ૨૦૧૧ના રોજ પ્રસ્તુત કરાયો જેના કાયદો બનવાથી અમેરિકાના વ્યવસ્થાતંત્રને ઑનલાઈન પાયરસી રોકવામાં (કોપીરાઈટ ધરાવતી બૌદ્ધિક સંપત્તિના રચનાકારો / કર્તાઓ અને નકલી અથવા બનાવટી સામાન (રચનાઓ, કૃતિઓ, ગીત, સંગીત, વિડીયો….) ને ઓળખવામાં) વધુ ક્ષમતાઓ મળે. વળી કાયદા અંતર્ગત એવી ઓનલાઈન ઍડ એજન્સીઓને રોકવા માટે કોર્ટના આદેશ મળી શકે જેના દ્વારા તેઓ આવી કોપીરાઈટનું ઉલ્લંઘન કરતી વેબસાઈટ્સ પર એડ રેવન્યૂ રોકી શકે અને તેની સાથે ઑનલાઈન લેવડદેવડ અથવા એવા કોઈ પણ વ્યવસાયને રોકી શકે. સર્ચ એન્જિન આવી વેબસાઈટ્સને શોધના પરિણામોમાં દર્શાવી શકે નહીં (જો દર્શાવે તો તે પણ સજાને પાત્ર થાય) અને ઈન્ટરનેટ સર્વિસ પ્રોવાઈડર (ISP) ફરજીયાત આવી વેબસાઈટ્સને બ્લોક કરી દે. કોપીરાઈટ મટીરીયલ અથવા વસ્તુઓનું સ્ટ્રીમીંગ કરતી વિડીયો / ઑડીયો અથવા અન્ય કોઈ પણ વેબસાઈટ્સને આ રૂએ વધુ કડક કાયદાઓ અંતર્ગત આંતરી શકાય જેમાં મહત્તમ સજા છે પાંચ વર્ષની જેલ. આ કાયદો અમેરિકાની બહારથી ચાલતી વેબસાઈટ્સ પર પણ અમેરીકાના વિસ્તારમાં અનેક પ્રકારના બંધનો અને શરતો સાથે આવે છે.